Diari Oficial de la Generalitat Valenciana


Sumari del DOGV 3792, del 13-07-2000 (2000/5852)

RESOLUCIÓ de 10 de juliol de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Generalitat Valenciana, a través de la Conselleria de Medi Ambient, i l'entitat Ecoembalajes España, SA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3792

Data del DOGV
:   13-07-2000

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2000/5852


Data del document
:   10-07-2000

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Medi Ambient
    * reciclatge de residus
    * envasament
    * cooperació administrativa
    * empresa

RESOLUCIÓ de 10 de juliol de 2000, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del Conveni Marc entre la Generalitat Valenciana, a través de la Conselleria de Medi Ambient, i l'entitat Ecoembalajes España, SA. [2000/X5852]
  
Subscrit, després de la tramitació prèvia reglamentària, entre la Generalitat Valenciana, a través de la Conselleria de Medi Ambient, i l'entitat Ecoembalajes España, SA, el 6 d'abril de 2000, un Conveni Marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0423/2000, i que figura com a annex d'aquesta resolució.
  
València, 10 de juliol de 2000.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni marc entre la Generalitat Valenciana, a través de la Conselleria de Medi Ambient, i l'entitat Ecoembalajes España, SA.
  
Madrid, 6 d'abril de 2000
  
Reunits:
  
D'una banda, el senyor Fernando Modrego Caballero, conseller de Medi Ambient, en nom i representació d'aquesta Conselleria, expressament autoritzat per acord del Consell de la Generalitat Valenciana.
  
D'una altra banda, el senyor Melchor Ordóñez Sainz, en nom i representació d'Ecoembalajes España, SA (Ecoembes), societat constituïda davant el notari de Madrid senyor Francisco Javier Cedrón López-Guerrero, amb data 22 de novembre de 1996 i número 2355 del seu protocol, i inscrita en el Registre Mercantil de Madrid en el tom 12.100, secció 8.ª del Llibre de Societats, foli 17, full M-190844. Fa ús d'un apoderament conferit a favor seu mitjançant una escriptura atorgada davant el notari de Madrid senyor José Villaescusa Sanz, amb data 6 de maig de 1997 i número 3089 del seu protocol i inscrita al Registre Mercantil de Madrid.
  
Ambdós es reconeixen mútuament la capacitat legal necessària per a subscriure el present conveni i a l'efecte,
  
Exposen:
  
Primer
  
La Llei 11/1997, de 24 d'abril, d'Envasos i Residus d'Envasos, incorpora a l'ordenament intern la Directiva 94/62/CE relativa als envasos i residus d'envasos, i estableix les normes per a la gestió d'aquests. Pel Real Decret 782/1998, de 30 d'abril, s'aprova el reglament de desplegament i execució de l'esmentada llei.
  
Segon
  
L'esmentada llei té per objecte prevenir i reduir l'impacte sobre el medi ambient dels envasos i la gestió dels residus d'envasos al llarg de tot el seu cicle de vida, considerant envasos els que així es defineixen en l'article 2 de la Llei 11/1997 i en el reglament que la desplega.
  
Tercer
  
D'acord amb la llei, els envasadors i comerciants de productes envasats o, quan no siga possible identificar els anteriors, els responsables de la primera posada en el mercat dels productes envasats han de fer front a la gestió dels envasos i residus d'envasos generats com a conseqüència d'aquesta posada en el mercat. Per a això s'han d'acollir necessàriament, amb caràcter general, a un sistema de depòsit, devolució i retorn, o bé eximir-se de les obligacions derivades d'aquest procediment quan participen voluntàriament en un sistema integrat de gestió de residus d'envasos i envasos usats que garantisca la recollida periòdica d'aquests i el compliment dels objectius de reducció, reciclatge i valorització fixats en la llei.
  
Quart
  
La Llei 11/1997 estableix que els sistemes integrats de gestió s'han de finançar mitjançant l'aportació pels envasadors d'una quantitat per cada producte envasat posat per primera vegada en el mercat i disposa que aquests sistemes financen la diferència de cost entre el sistema ordinari de recollida, transport i tractament de les deixalles i residus sòlids urbans en un abocador controlat, i el sistema integrat de gestió de residus d'envasos i envasos usats. A aquest efecte, els sistemes integrats de gestió han de compensar les entitats locals que voluntàriament hi participen, pels costos addicionals que, en cada cas, hagen de suportar efectivament, en els termes que s'establisquen en el corresponent conveni. Les aportacions econòmiques provocades per la posada en el mercat de productes envasats han de ser suficients per a cobrir com a mínim els esmentats costos addicionals i, per tant, evitar riscos improcedents a aquestes entitats.
  
Cinqué
  
Els sistemes integrats de gestió tenen com a finalitat la recollida periòdica d'envasos usats i residus d'envasos al domicili del consumidor o pels voltants d'aquest i han de ser autoritzats per l'òrgan competent de la comunitat autònoma.
  
Sisé
  
La Societat Ecoembalajes España, SA, constituïda sense ànima de guany i amb la finalitat d'ostentar la condició d'entitat gestora d'un sistema integrat de gestió de residus d'envasos i envasos usats, prèvia sol·licitud, ha sigut autoritzada per a implantar i gestionar un sistema integrat de gestió a l'àmbit de la Comunitat Valenciana per Resolució de 24 de juny de 1998, de la Direcció General de Qualitat Ambiental de la Conselleria de Medi Ambient de la Generalitat Valenciana, òrgan competent d'acord amb el marc normatiu vigent.
  
Seté
  
D'acord amb l'article 9 de la Llei 11/1997, de 24 de desembre, i articles concordants d'aquesta i del Reial Decret 728/1998 dictat per desplegar-la, la participació de les entitats locals en els sistemes integrats de gestió de residus d'envasos i envasos usats s'ha de dur a terme a través de les comunitats autònomes a què pertanyen, quan aquestes tinguen aprovats plans de gestió de residus urbans, acordant amb l'entitat autoritzada un conveni marc en què s'han d'incloure les condicions generals a aplicar a tots els municipis de la comunitat autònoma.
  
D'acord amb el que s'establisca en aquests convenis, les entitats locals s'han de comprometre a realitzar la recollida selectiva dels residus d'envasos i envasos usats inclosos en el sistema integrat de gestió i a transportar-los fins als centres de separació i classificació o, si és el cas, directament als de reciclatge o valorització. El sistema integrat de gestió està obligat a acceptar tots els residus d'envasos i envasos usats de la gestió dels quals són responsables, separats per materials, que li siguen entregats per les entitats locals o, si és el cas, per la comunitat autònoma.
  
Vuité
  
La Comunitat Valenciana disposa d'un pla integral de residus aprovat pel Decret 317/1997, de 24 de desembre, del Govern Valencià, per la cosa, conforme als articles esmentats, correspon a la Generalitat Valenciana, a través de la Conselleria de Medi Ambient, acordar amb Ecoembalajes España, SA, un conveni marc, que pot ser voluntàriament subscrit amb posterioritat per cada un dels ens locals valencians que desitge participar en el sistema integrat de gestió de residus i envasos usats la instal·lació del qual ha sigut autoritzada a Ecoembalajes España, SA.
  
Nové
  
Les entitats locals han participat en l'elaboració del present conveni marc, d'acord amb el que s'estableix en el Reial Decret 782/1988, de 30 d'abril, a través de la Federació Valenciana de Municipis i Províncies.
  
Deu
  
De conformitat amb el que s'ha exposat, i sent aquest l'únic canal per a instrumentar la participació voluntària de les entitats locals de la Comunitat Valenciana en el Sistema Integrat de Gestió autoritzat a Ecoembalajes España, SA (en endavant SIG), ambdues parts acorden la formalització del present conveni marc, d'acord amb el que es disposa respecte d'això en l'autorització concedida a l'esmentada societat i amb les següents:
  
Clàusules
  
Primera. Objecte
  
El present conveni té per objecte regular els compromisos de la Conselleria de Medi Ambient, de les entitats locals valencianes que voluntàriament s'hi adherisquen i d'Ecoembalajes España, SA, en tot el que es refereix al funcionament del sistema integrat de gestió, i estableix les condicions generals a aplicar a totes les entitats locals que desitgen participar en aquest sistema.
  
Segona. Finalitat
  
Aquest conveni marc té per finalitat garantir el compliment de la Llei 11/1997, de 24 d'abril, d'Envasos i Residus d'Envasos, a l'àmbit de la Comunitat Valenciana, i el reglament que la desplega, aprovat pel Reial Decret 782/1998, de 30 d'abril, així com possibilitar la participació dels ens locals en el SIG.
  
En aquest sentit, en el que no estiga previst en el present conveni marc, cal ajustar-se al que es disposa en l'esmentada llei i en el reglament que la desplega, així com als termes de l'autorització d'Ecoembalajes España, SA, com a sistema integrat de gestió.
  
Tercera. Actuacions
  
Les actuacions que es duran a terme en l'àmbit del present conveni marc són les següents:
  
3.1 Establir els compromisos necessaris per a garantir, a l'àmbit de la Comunitat Valenciana, el compliment dels objectius establits en l'article 5 de la Llei 11/1997, d'Envasos i Residus d'Envasos.
  
3.2 Regular les obligacions financeres del sistema integrat de gestió d'envasos usats i residus d'envasos que ha de ser costejat enterament per l'entitat Ecoembalajes España, SA.
  
3.3 Regular la participació voluntària dels ens locals valencians en el sistema integrat de gestió d'envasos usats i residus d'envasos autoritzat a Ecoembalajes España, SA.
  
3.4 Establir els costos addicionals que Ecoembalajes España, SA, haurà de pagar a les entitats locals, a través de la Conselleria de Medi Ambient o de l'entitat que aquesta designe, d'acord amb el que s'estableix en l'article 10 de la Llei 11/1997, d'Envasos i Residus d'Envasos.
  
3.5 Promoure la implantació de la recollida selectiva i la infraestructura de separació i classificació de residus d'envasos i envasos usats previstes en el Pla Integral de Residus de la Comunitat Valenciana, tant pel que fa a envasos lleugers com a envasos de paper o cartó.
  
3.6 Realitzar les campanyes d'informació i sensibilització ambiental que siguen necessàries.
  
3.7 Promoure la recollida porta a porta dels envasos usats i residus d'envasos i residus d'envasos industrials o comercials.
  
3.8 Establir els mecanismes necessaris de coordinació i col·laboració per a garantir el compliment de la Llei 11/1997, d'Envasos i Residus d'Envasos, i els mitjans necessaris d'inspecció i control.
  
3.9 Establir els fluxos d'informació entre la Conselleria de Medi Ambient, Ecoembalajes España, SA, les entitats locals valencianes adherides al SIG autoritzat l'esmentada entitat, les plantes de selecció i classificació i les plantes de reciclatge i valorització.
  
3.10 Promoure accions de I+D en l'àrea de la gestió de residus d'envasos i envasos usats.
  
Quarta. Compromisos de la Conselleria de Medi Ambient
  
La Conselleria de Medi Ambient es compromet a col·laborar amb les entitats locals valencianes en la implantació d'un sistema de recollida selectiva i de separació i classificació dels residus d'envasos i envasos usats generats a la Comunitat Valenciana, en els termes del present conveni.
  
Per tot això, la Conselleria de Medi Ambient s'obliga a:
  
4.1 Que les entitats locals reben, per una sola vegada i sense cap càrrec per als seus pressupostos, els contenidors de recollida selectiva d'envasos lleugers necessaris fins a aconseguir les previsions contingudes en el Pla Integral de Residus de la Comunitat Valenciana.
  
4.2 Que les entitats locals reben, per una sola vegada i sense cap càrrec per als seus pressupostos, contenidors de recollida selectiva d'envasos de paper o cartó necessaris, completant el nombre de contenidors de paper o cartó existents fins a aconseguir la dotació d'aquests contenidors prevista en el Pla Integral de Residus de la Comunitat Valenciana.
  
4.3 Promoure la creació de la infraestructura de selecció i classificació d'envasos lleugers prevista en el Pla Integral de Residus de la Comunitat Valenciana, a fi de possibilitar el compliment de les obligacions que la Llei 11/1997, d'Envasos, imposa a les entitats locals de realitzar la recollida selectiva dels residus d'envasos i envasos usats inclosos en el SIG i el transport d'aquests fins als centres de separació i classificació.
  
En aquest centres, d'acord amb la Llei 11/1997, d'Envasos, Ecoembalajes España, SA, es farà càrrec de tots els residus d'envasos i envasos usats, separats per materials, i els entregarà a un agent econòmic perquè siguen reutilitzats, a un recuperador, a un reciclador o a un valoritzador autoritzats. Aquest centres poden ser noves infraestructures a càrrec d'inversions públiques de la Generalitat Valenciana o bé plantes ja existents, públiques o privades, que siguen designades per la Conselleria de Medi Ambient perquè les considere, per la seua viabilitat tècnica, econòmica i mediambiental, aptes per a complir els objectius establits en la Llei 11/1997, ja esmentada, i en la Llei 10/1998, de Residus, podent aleshores passar a formar part de la infraestructura de separació i classificació d'envasos lleugers de la Comunitat Valenciana.
  
Aquestes plantes, denominades plantes de selecció o classificació d'envasos lleugers, rebran el contingut recollit en els contenidors grocs de l'àrea d'aportació que els entreguen les entitats locals o, si és el cas, la Conselleria de Medi Ambient.
  
4.4 Consensuar amb les entitats locals, si és el cas, els sistemes de gestió de les plantes de selecció i classificació d'envasos lleugers i la composició dels corresponents òrgans gestors.
  
4.5 Garantir que les entitats locals reben les compensacions que la Llei 11/1997 estableix per a aquelles que participen en el sistema integrat de gestió de residus d'envasos i envasos usats. A aquest efecte, les entitats locals poden requerir la intervenció, en qualitat d'àrbitre, de la Conselleria de Medi Ambient davant els problemes que puguen sorgir en la recepció d'aquestes compensacions per part d'Ecoembes, d'acord amb el que s'estableix en el present conveni marc.
  
4.6 Dissenyar, conjuntament amb Ecoembes, i realitzar, les campanyes d'informació i sensibilització que es consideren necessàries per a fer efectiva la implantació de la Llei 11/1997, d'Envasos i Residus d'Envasos, i donar compliment als objectius d'aquesta.
  
Així mateix, promourà i coordinarà amb les entitats locals la realització de les campanyes de sensibilització i educació ambiental que siguen necessàries per a fomentar el sistema de recollida selectiva i fer efectiva l'aplicació de la Llei 11/1997, establint les directrius oportunes en aquelles campanyes que realitzen les entitats locals.
  
4.7 Col·laborar amb els ens locals que s'adherisquen al present conveni en la coordinació de la recollida selectiva d'envasos usats i residus d'envasos i cooperar tècnicament i jurídica amb ells.
  
4.8 Establir els mecanismes necessaris per a facilitar que els ens locals puguen adherir-se al present conveni.
  
4.9 Comunicar a Ecoembalajes España, SA, les incorporacions dels ens locals que s'adherisquen al present conveni.
  
4.10 Autoritzar, d'acord amb la Llei 10/1998, de 21 d'abril, de Residus, les empreses públiques o privades que pretenguen realitzar operacions de gestió de residus d'envasos i envasos usats en l'àmbit de la Llei 11/1997.
  
4.11 Garantir el subministrament d'informació a Ecoembalajes España, SA, perquè aquesta entitat puga acreditar el compliment de les seues obligacions, inclosa la informació relativa a les actuacions de control sobre les activitats desenvolupades per les plantes de selecció o classificació d'envasos lleugers, així com sobre les activitats de recollida selectiva realitzades per les entitats locals.
  
4.12 Fomentar mecanismes que faciliten les actuacions de reducció i prevenció de la producció de residus d'envasos i envasos usats.
  
4.13 Establir els mecanismes necessaris per a garantir les actuacions relatives a inspecció, control i sanció.
  
4.14 Promoure actuacions de I+D que fomenten el reciclatge i la valoració dels materials d'envasos.
  
Cinquena. Participació de les entitats locals valencianes en el sistema integrat de gestió
  
Les entitats locals que voluntàriament decidisquen participar en el sistema integrat de gestió autoritzat a Ecoembalajes España, SA, ho han de comunicar a la Conselleria de Medi Ambient de la Comunitat Valenciana, i han de formalitzar la seua participació a través de la firma, per exemplar triplicat, d'un protocol d'adhesió segons el model que s'adjunta en l'annex I, adoptant prèviament el corresponent acord exprés del ple municipal en què conste l'acceptació de les condicions del present conveni.
  
Per mitjà d'aquest protocol, les entitats locals participants s'adheriran al present conveni marc, assumint recíprocament les entitats locals, la Conselleria de Medi Ambient i Ecoembalajes España, SA, les obligacions i drets previstos per a cada un d'ells en el present conveni.
  
La Conselleria de Medi Ambient notificarà a Ecoembalajes España, SA, l'adhesió de cada nova entitat local participant, i remetrà un exemplar de protocol d'adhesió degudament subscrit, quedant-ne un altre exemplar subscrit adjunt al present conveni marc com a annex i que formarà part integrant d'aquest a tots els efectes.
  
Aquest protocols d'adhesió entraran en vigor quan siguen firmats i, tindran una durada inicial fins a la fi de la vigència del present conveni marc, podent ser renovat per acord entre les parts, en cas de pròrroga del present conveni marc.
  
En el supòsit recollit en l'apartat 14 de la clàusula 8 del present conveni marc, el protocol d'adhesió haurà d'incloure les condicions particulars que s'establisquen en l'informe emés per la comissió de seguiment del conveni, una vegada acceptades per l'entitat local i per Ecoembes, mitjançant la firma per ambdues entitats del corresponent protocol d'adhesió.
  
Sisena. Compromisos de les entitats locals participants
  
Les entitats locals que voluntàriament participen en el SIG queden obligades a:
  
6.1 Realitzar la recollida selectiva dels residus d'envasos i envasos usats inclosos en el SIG autoritzat a Ecoembalajes España, SA, i al seu transport als centres de separació i classificació, o si és el cas, als centres de reciclatge o valorització que es designen, en els termes establits en el present conveni. Això a fi que, en els centres indicats, Ecoembalajes España, SA, puga fer-se càrrec de tots els residus d'envasos i envasos usats, que separats per materials, els siguen entregats pels ens locals o, si és el cas, per la Conselleria de Medi Ambient.
  
6.2 Dictar o, si és el cas, adequar les ordenances sobre residus sòlids urbans, els contractes relatius a la gestió dels residus sòlids urbans, en els supòsits en què la gestió dels serveis corresponents siga indirecta, així com altres disposicions aplicables, amb la finalitat de possibilitar el compliment de les obligacions contretes mitjançant l'adhesió al present conveni.
  
6.3 Acceptar el període de prova d'un any que s'estableix en la clàusula 15 del present conveni.
  
6.4 Designar els emplaçaments idonis per a la ubicació de les àrees d'aportació pertinents i dels contenidors corresponents per a implantar la recollida selectiva de residus d'envasos i envasos usats.
  
6.5 Assumir el manteniment integral, fins i tot les reparacions i reposicions quan siguen necessàries, així com la neteja dels contenidors entregats.
  
6.6 El subministrament a la Conselleria de Medi Ambient, abans del 31 de març de l'any següent al període anual al qual estiguen referides les dades, de tota la informació sobre la quantitat de residus i envasos usats recollits i entregats al SIG, així com la dels que, si és el cas, hagen destinat directament a reciclatge o valorització.
  
6.7 Aprovar els instruments necessaris per a l'efectiva posada en marxa del sistema integrat de gestió.
  
6.8 Realitzar campanyes d'informació i sensibilització ambiental del seu àmbit territorial que s'emmarquen en les directrius que dissenyarà la Conselleria de Medi Ambient a fi d'aconseguir l'activa i correcta participació ciutadana en la recollida selectiva de residus d'envasos i envasos usats.
  
6.9 Les entitats locals, a través del corresponent acord amb Ecoembalajes España, SA, poden fer-se càrrec voluntàriament de la gestió de residus d'envasos i envasos usats industrials o comercials la gestió dels quals siga responsabilitat d'Ecoembalajes España, SA (com a conseqüència de l'adhesió al SIG dels agents econòmics responsables de la seua posada en el mercat), mitjançant el sistema complementari de recollida porta a porta. Els termes de la col·laboració d'Ecoembalajes España, SA, es recullen en l'annex III.
  
Així mateix, queda a la lliure determinació de les entitats locals assumir la gestió dels residus d'envasos i envasos usats industrials o comercials no adherits al SIG. Els costos de gestió corresponents han de ser coberts en aquest cas pels posseïdors finals dels esmentats residus, d'acord amb l'article 11 de la Llei 10/1998, de 21 d'abril, de Residus.
  
Em ambdós casos, la gestió s'ha de realitzar mitjançant el sistema complementari de recollida port a porta i ha de tenir com a finalitat el compliment dels objectius de l'article 5 de la Llei 11/1997.
  
6.10 Les entitats locals han de realitzar les actuacions de control pertinents per a garantir l'efectivitat de les activitats de recollida selectiva i donar compte d'aquestes a la comissió de seguiment del present conveni quan aquesta ho sol·licite expressament, i han d'implantar les mesures correctores acordades per aquesta comissió.
  
Setena. Pagament a les entitats locals adherides
  
Les entitats locals adherides han de rebre les compensacions que la Llei 11/1997 estableix per a aquelles entitats locals que participen en el sistema integrat de gestió autoritzat a Ecoembes.
  
A aquest efecte, dins del mes següent al període mensual anterior, l'entitat local ha d'emetre una factura a Ecoembalajes España, SA, per les quantitats establides en l'annex III del present conveni marc, a les quals cal afegir l'IVA corresponent. Aquesta factura ha d'anar acompanyada de la documentació indicada e l'annex IV.
  
El pagament de les compensacions que ha d'abonar Ecoembalajes España, SA, a les entitats locals per la realització d'operacions de gestió de residus d'envasos usats de paper o cartó, és independent dels ingressos que per la venda del paper o cartó recollit en el contenidor blau de l'àrea d'aportació pogueren tenir les entitats locals, de conformitat amb el que s'estableix en la clàusula 10.1 del present conveni marc.
  
Vuitena. Compromisos de la societat Ecoembalajes España, SA
  
En compliment de la legislació aplicable, tenint en compte els termes de l'autorització concedida a Ecoembalajes España, SA, per a implantar i gestionar un sistema integrat de gestió a la Comunitat Valenciana, aquesta societat i en els termes del present conveni s'obliga a:
  
8.1 Responsabilitzar-se de la gestió dels residus d'envasos i envasos usats derivats dels productes envasats posats en el mercat a través d'envasos no industrials o comercials pels agents econòmics adherits al SIG, podent realitzar aquesta gestió bé per si mateix, bé a través de terceres empreses autoritzades.
  
8.2 Responsabilitzar-se de la gestió dels residus d'envasos i envasos usats derivats dels productes envasats posats en el mercat a través d'envasos industrials o comercials, quan els agents econòmics responsables d'aquesta posada en el mercat estiguen adherits al SIG.
  
Aquesta societat pot realitzar l'esmentada gestió, bé per si mateix, bé a través de tercers empreses autoritzades, o establir acords amb les entitats locals o, si és el cas, amb la Conselleria de Medi Ambient, en el cas que aquestes institucions decidisquen voluntàriament fer-se càrrec de la gestió dels dits envasos i residus d'envasos.
  
8.3 Acceptar i fer-se càrrec de tots els residus d'envasos i envasos usats de la gestió dels quals és responsable el SIG, separats per materials, que li siguen entregats per les entitats locals o, si és el cas, per la Conselleria de Medi Ambient, que complisquen les condicions tècniques recollides en l'annex II del present conveni, «Normes de recepció i especificacions tècniques dels materials recuperats», així com gestionar-los d'acord amb l'article 12 de la Llei 11/1997 i el Reial Decret 782/1998.
  
8.4 La naturalesa de la matèria dels residus d'envasos i envasos usats, la gestió dels quals és responsabilitat d'Ecoembalajes España, SA, és la que consta en la resolució de 24 de juny de 1998 per la qual es concedeix l'autorització a l'esmentada entitat per a la implantació i gestió d'un sistema integrat de gestió de residus d'envasos i envasos usats a la Comunitat Valenciana.
  
Queden exclosos de l'àmbit d'aplicació de l'esmentada autorització els envasos usats o residus d'envasos caracteritzats com a residus perillosos en la legislació vigent sobre la matèria.
  
A pesar que en la relació de materials de l'autorització ja esmentada, hi figuren també envasos de vidre, la inclusió d'aquests materials en l'autorització es deu únicament que és necessari atendre la gestió dels residus d'envasos i envasos usats de vidre que puguen aparèixer anòmalament entre els residus d'envasos i envasos usats que figuren en l'autorització.
  
Aquesta relació acota en principi (però no limita) la naturalesa dels materials que entren dins l'àmbit d'aplicació del SIG, per la qual cosa, en la mesura que els envasadors que posen productes envasats en el mercat amb materials de diferent naturalesa de la indicada, desitgen participar en el SIG autoritzat, aquests envasos han de ser admesos per Ecoembes.
  
8.5 Finançar el sistema integrat de gestió segons el que s'estableix en l'article 10.1 de la Llei 11/1997, d'Envasos. A aquest efecte, les aportacions econòmiques realitzades per la posada en el mercat dels envasos han de ser suficient per a cobrir com a mínim els costos addicionals que hagen de suportar les entitats locals.
  
8.6 En relació amb el que es disposa en el paràgraf anterior, Ecoembalajes España, SA, finançarà la diferència de cost entre el sistema ordinari de recollida, transport i tractament de les deixalles i residus urbans en abocador controlat i el SIG, i transferirà a les entitats locals valencianes les quantitats econòmiques corresponents tal com estableix l'article 10.2 de la Llei 11/1997, i d'acord amb les condicions reflectides en l'annex III.
  
La transferència d'aquestes compensacions l'ha d'efectuar Ecoembalajes España, SA, a les entitats locals per l'import de les factures, emeses per aquestes, en el termini màxim de 30 dies naturals a comptar de la recepció d'aquelles acompanyades de la corresponent documentació justificativa descrita en l'annex IV. En cas que Ecoembalajes España, SA, reba la documentació incompleta, requerirà de l'entitat local la presentació dels justificants necessaris, entenent-se en aquest supòsit que el termini màxim de 30 dies comptarà des de la recepció de la documentació completa per part d'Ecoembalajes España, SA.
  
8.7 Efectuar el pagament dels imports previstos en cada cas en l'esmentat annex III a les entitats titulars de les plantes de selecció i classificació dels ecoparcs i, si és el cas, a les plantes de recuperació i compostatge, en el termini màxim de 30 dies naturals des de la recepció de la factura o certificat, si és el cas, acompanyats de la documentació indicada en l'annex IV. En el cas que les instal·lacions mencionades siguen de titularitat pública, el pagament dels imports indicats es pot realitzar a l'entitat que l'administració titular designe.
  
8.8 Complir els objectius de reducció, reciclatge i valorització establits en l'article 5 de la Llei 11/1997.
  
8.9 Garantir el reciclatge o qualsevol altra forma de valorització dels materials recollits selectivament, i classificats a les plantes de selecció i classificació atenent les especificacions tècniques que s'adjunten en l'annex II, que li siguen posades a disposició.
  
Així mateix, Ecoembes garanteix que les instal·lacions o plantes de recepció de residus d'envasos de paper o cartó o les de reciclatge designades per aquesta entitat accepten els residus d'envasos de paper i cartó, així com el posterior reciclatge d'aquests, en compliment del que s'estableix en els articles 9 i 12 de la Llei 11/1997, d'Envasos.
  
8.10 Promoure actuacions destinades a la minimització i prevenció en origen de la producció de residus d'envasos a les empreses adherides al SIG.
  
8.11 Acceptar el període definit com de prova en la clàusula 15 del present conveni.
  
8.12 Observar el principi d'equilibri territorial possibilitant la consecució dels objectius de recuperació de residus d'envasos i envasos usats per a tots els ens locals que participen en el SIG.
  
8.13 Col·laborar en el disseny i participar en el finançament de les campanyes d'informació, educació i sensibilització ambiental, d'acord amb el que s'estableix en l'annex III «Annex econòmic», del present conveni.
  
8.14 Fer-se càrrec del cost addicional de la recollida dels residus d'envasos provinents dels ens locals en què s'haja implantat, abans de la firma del present conveni, un sistema de recollida selectiva diferent al previst, sempre que quan la comissió de seguiment prevista en la clàusula 14, emeta un informe favorable, informe en què s'hauran d'establir, si és el cas, les condicions particulars a incloure en els corresponents protocols d'adhesió. A l'efecte del dit informe, podran assistir a la reunió de la comissió de seguiment dos representants de l'entitat local interessada.
  
8.15 Designar les plantes de reciclatge, recuperació i valorització de materials, que en tot cas han d'estar autoritzades per a dur a realitzar aquestes operacions, d'acord amb la Llei 10/1998, de 21 d'abril, de Residus, tant si són de la Comunitat Valenciana com si estan ubicats en altres comunitats autònomes.
  
Per a l'esmentada designació, l'elecció de les plantes s'ha de realitzar mitjançant procediment obert, incloent-hi les existents a la Comunitat Valenciana, atenent els principis d'autosuficiència i proximitat establits en el Pla Integral de Residus de la Comunitat Valenciana.
  
L'elecció ha de ser comunicada a la Conselleria de Medi Ambient que, si és el cas, pot efectuar les observacions que considere oportunes.
  
Aquestes plantes serviran tant perquè quede garantit el compliment de l'obligació d'Ecoembalajes España, SA, d'aconseguir els objectius de valorització i reciclatge en els percentatges i terminis que s'estableixen en l'article 5 de la Llei 11/1997, d'Envasos i Residus d'Envasos, com perquè els ens locals puguen exercir la possibilitat que s'atribueix en l'article 9 d'aquesta llei, que una vegada recollits els residus d'envasos i envasos usats, si és el cas, puguen ser transportats directament als centres de reciclatge o valorització, perquè en aquest centres el SIG autoritzat a Ecoembalajes España, SA, es faça càrrec d'aquells separats per materials.
  
8.16 En el cas de la recollida selectiva monomaterial de residus d'envasos de paper o cartó, donar la conformitat al recuperador o reciclador que designe l'entitat local, en el supòsit que aquesta opte per efectuar aquesta designació.
  
8.17 Subministrar a la Conselleria de Medi Ambient la informació relativa al funcionament del sistema integrat de gestió d'envasos i residus d'envasos a l'àmbit de la Comunitat Valenciana.
  
8.18 Ecoembalajes España, SA, accepta des de la firma del present conveni l'adhesió de totes les entitats participants que es produïsca de conformitat amb aquest conveni, i manifesta el seu consentiment irrevocable per a quedar vinculat contractualment davant de les entitats locals que subscriguen els corresponents protocols d'adhesió, de conformitat amb el que s'estableix en el present conveni marc.
  
Novena. Recollida selectiva
  
D'acord amb les previsions que es contenen en el Pla Integral de Residus de la Comunitat Valenciana, la recollida selectiva de residus d'envasos i envasos usats que s'inclouen en l'àmbit del present conveni és sintèticament la següent:
  
9.1 Recollida selectiva monomaterial de residus d'envasos de paper o cartó.
  
Els envasos de paper o cartó es recolliran amb el paper usat en el contenidor blau de l'àrea d'aportació.
  
En la recollida selectiva monomaterial de paper o cartó dins de l'àmbit de la Comunitat Valenciana s'han de respectar les següents condicions bàsiques:
  
- Contenització monomaterial: cal assolir la dotació de contenidors reflectida en el Pla Integral de Residus de la Comunitat Valenciana.
  
- Les entitats locals, en el desenvolupament dels seus compromisos continguts en la clàusula 6 del present conveni, han de tenir en compte la recollida monomaterial de paper o cartó, incloent en les ordenances que es dicten, o en l'adequació de les ja existents, els aspectes necessaris relatius a aquesta recollida, tals com les normes d'ús dels contenidors, serveis de recollida de residus, establiment de mesures per a la col·laboració adequada dels comerços en cas que es pose en marxa un sistema de recollida porta a porta, així com les sancions aplicables a les infraccions per incompliment del que s'estableix en la mateixa ordenança.
  
- Els vehicles destinats a la recollida de paper no han de ser mai els de recollida en massa. S'han de prendre en consideració casos particulars, tals com municipis petits i d'incorporació recent al sistema, entre altres.
  
- En les campanyes de comunicació per a la recollida selectiva de residus, s'ha d'incidir que la via adequada per al paper o cartó és la monomaterial, és a dir, en contenidor blau específic, i sobre les dificultats que planteja la recollida conjunta de paper amb la resta dels residus, que n'impossibilita de vegades el reciclatge. Així mateix, en el cas d'implantació de la recollida porta a porta, les campanyes de comunicació han d'incloure els missatges adequats dirigits als comerços.
  
9.2 Recollida selectiva multimaterial de residus d'envasos lleugers
  
La resta dels residus d'envasos i envasos usats diferents dels de paper o cartó i dels de vidre, es denominen genèricament envasos lleugers.
  
La recollida selectiva multimaterial de residus d'envasos lleugers, dins de l'àmbit de la comunitat autònoma, s'ha de realitzar en iglús o contenidors de color groc amb tapa tancada i obertures per a la introducció dels envasos, denominat genèricament contenidor d'envasos lleugers, que també han de ser ubicats a les àrees d'aportació, junt amb els de vidre i paper o cartó.
  
Al contenidor d'envasos lleugers s'han de depositar els residus d'envasos i envasos usats de les característiques indicades en l'apartat b de la clàusula 8.4, envasos lleugers, del present conveni.
  
No obstant el compromís de la comunitat autònoma i de les entitats locals d'impulsar la recollida selectiva monomaterial per als residus d'envasos de paper o cartó, aquells residus d'envasos de paper o cartó que pogueren recollir-se amb els envasos lleugers han de ser transportats i classificats a les plantes de selecció o classificació d'envasos de forma que complisquen amb les especificacions tècniques de l'annex II per a la possible valorització. El tractament, condicions econòmiques, així com tot allò relatiu a aquest material procedent de recollida multimaterial, es regeix pel que es disposa en l'annex III.
  
Deu. Gestió de residus d'envasos i envasos usats
  
10.1 Gestió de residus d'envasos i envasos usats de paper o cartó.
  
a) Els residus d'envasos i envasos usats de paper o cartó recollits conjuntament amb la resta dels residus de paper o cartó en els contenidors blaus situats a l'àrea d'aportació, han de ser transportats i entregats per les entitats locals o, si és el cas, per la Conselleria de Medi Ambient, als centres de recuperació o reciclatge de paper que es designen, considerant-se aleshores posats a disposició d'Ecoembalajes España, SA. En ingressar als esmentats centres s'han de pesar els camions i s'ha d'estendre el corresponent certificat o full de control d'entrada de la quantitat de paper o cartó entregada, segons el procediment establit en l'annex II. Aquests documents, que les entitats locals han de conservar almenys durant dos anys, han d'estar a disposició d'Ecoembalajes España, SA, perquè els consulte.
  
b) Designació dels centres de classificació o reciclatge de paper o cartó.
  
Amb caràcter general, i en compliment del que s'estableix en els articles 9 i 12 de la Llei d'Envasos, Ecoembalajes España, SA, garanteix l'entrega dels residus d'envasos de paper i cartó, procedents de la recollida selectiva monomaterial, a centres de recuperació o reciclatge de paper, garantint-ne igualment el reciclatge posterior.
  
Per a la designació dels recuperadors o recicladors de paper o cartó, les entitats locals poden optar per realitzar-la directament, o bé optar perquè la designació la duga a terme Ecoembalajes España, SA.
  
- Si la designació del recuperador/reciclador la du a terme una entitat local, cal comunicar a Ecoembalajes España, SA, les dades del recuperador/reciclador designat, a fi que aquesta atorgue la seua conformitat. L'entitat local pot designar un recuperador/reciclador diferent a l'inicialment designat i indicat en el protocol d'adhesió, i ho haurà de comunicar, en aquest cas, a Ecoembalajes España, SA, amb una antelació mínima de 15 dies.
  
- Si l'entitat opta perquè siga Ecoembalajes España, SA, qui designe el recuperador/reciclador, l'esmentada societat l'ha de designar mitjançant un procediment obert de selecció. En aquest procés de designació del recuperador/reciclador s'ha de demanar l'opinió de l'entitat local, i s'ha de considerar criteri preponderant el fet que un recuperador o reciclador estiga realitzant serveis de recuperació, classificació o reciclatge de residus d'envasos de paper o cartó de forma satisfactòria per a l'entitat local.
  
En ambdós casos, cal comunicar a la Conselleria de Medi Ambient el recuperador o reciclador designat.
  
Ecoembalajes España, SA, renuncia al valor del material, i recuperador o reciclador ha de negociar amb l'entitat local el valor que li ha de pagar pel paper o cartó que deposite en les seues instal·lacions, prenent com a valor de referència el preu de mercat de la qualitat que es reba (qualitat 1.01 per a recollida mitjançant iglú, i qualitat 1.04 per a recollida porta a porta, de la Llista Europea de Qualitats Normalitzades per a Papers de Recuperació), abans de la neteja, classificació i embalatge.
  
10.2 Gestió d'envasos lleugers
  
a) Els residus d'envasos i envasos usats depositats en el contenidor groc de l'àrea d'aportació, denominats genèricament envasos lleugers, han de ser transportats o entregats per les entitats locals o, si és el cas, per la Conselleria de Medi Ambient, a les plantes de selecció o classificació que es designen. Una vegada seleccionats per materials han de ser retirats per Ecoembalajes España, SA, considerant-se aleshores posats a disposició de l'esmentada societat.
  
En ingressar a les esmentades plantes els envasos lleugers s'han de pesar els camions, i s'ha d'estendre el corresponent certificat o full de control d'entrada de la quantitat de residus d'envasos entregada, segons el procediment establit en l'annex II. Aquests documents, que les entitats locals han de conservar almenys durant dos anys, han d'estar a disposició d'Ecoembalajes España, SA, perquè els consulte.
  
Cada entitat local ha d'entregar els residus des contenidors grocs a la planta de selecció o classificació d'envasos lleugers que designe la Conselleria de Medi Ambient.
  
b) Designació dels recuperadors o recicladors.
  
Segons els procediment definit en els acords que Ecoembalajes España, SA, ha subscrit amb les associacions de materials, s'ha de designar un reciclador o recuperador per a cada tipus de material seleccionat en cada una de les plantes de selecció o classificació, de conformitat amb les previsions realitzades per a determinar-ne la posada en funcionament i volum o quantitat de materials recuperats. A aquest efecte l'entitat titular de la planat de selecció o classificació ha de subministrar a Ecoembalajes España, SA, tota la informació i documentació necessària per a poder dur a terme la designació dels recicladors o recuperadors. D'acord amb el que s'estableix en la clàusula 8.15, Ecoembalajes España, SA, es compromet a incloure en el procediment obert de designació, els recuperadors i recicladors existents a la Comunitat Valenciana.
  
Ecoembalajes España, SA, es compromet a comunicar a l'entitat gestora de la planta de classificació les dades dels recicladors o recuperadors designats, en el termini màxim de dos mesos a comptar de l'entrada en vigor del present conveni, per a aquelles plantes que entren en funcionament immediat, i amb un termini màxim d'un mes després de la posada en funcionament, per a aquelles la incorporació de les quals al conveni estiga prevista en una fase posterior.
  
L'entitat gestora de la planta de selecció i els recicladors o recuperadors designats, han d'establir un acord que tinga per objecte la fixació de les condicions operatives per a fer efectiva l'entrega dels materials recuperats.
  
L'entitat gestora de la planta de classificació es compromet a posar a disposició en exclusivitat dels recicladors o recuperadors designats la totalitat dels envasos usats i residus d'envasos seleccionats d'acord amb les ETMR.
  
c) Els residus d'envasos i envasos usats de paper o cartó que apareguen com a conseqüència de les mencionades operacions de selecció i classificació, separats per materials, també han de ser retirats per Ecoembalajes España, SA, en els termes establits en l'annex II.
  
d) Els residus d'envasos i envasos usats que puguen ser recollits en el contenidor groc o contenidor d'envasos lleugers situat als ecoparcs seran gestionats de la mateixa forma que els recollits en els contenidors grocs situats a les àrees d'aportació i estaran afectats dels mateixos costos addicionals i de la resta de les consideracions corresponents.
  
e) Poden ser objecte de compensació els residus d'envasos seleccionats a partir de la recollida en massa per les plantes de recuperació i compostatge de residus urbans, de titularitat pública o privada, en els termes establits en l'annex III del present conveni marc, sent necessari justificar documentalment l'entrega i acceptació d'aquest material per un recuperador/reciclador, d'acord amb el que s'estableix en l'annex IV.
  
10.3 Gestió de residus d'envasos i envasos usats industrials o comercials
  
Els envasos i residus d'envasos industrials o comercials la gestió dels quals siga responsabilitat d'Ecoembalajes España, SA, poden ser recollits bé per aquesta societat, a través dels mecanismes que establisca, o bé per les entitats locals que voluntàriament, d'acord amb Ecoembalajes España, SA, n'assumisquen la recollida.
  
En el cas d'envasos usats i residus d'envasos industrials o comercials la gestió dels quals no siga responsabilitat d'Ecoembalajes España, SA, la recollida serà realitzada voluntàriament per les entitats locals.
  
Amb caràcter supletori i amb vista a garantir el compliment dels objectius de la llei, la Conselleria pot establir els mecanismes aplicables per a la recollida dels esmentats envasos i residus d'envasos, així com per a les operacions de reciclatge o qualsevol altra forma de valorització, bé directament o bé indirectament.
  
Onze. Transmissió de titularitat
  
11.1 La titularitat dels residus d'envasos i envasos usats es transmet a favor de les entitats locals o, si és el cas, de la Conselleria de Medi Ambient, en el moment en què aquestes comencen a exercir, respecte d'aquells, directament o indirecta, les funcions de recollida i/o transport i/o selecció de conformitat amb el que s'estableix en el present conveni marc i, en conseqüència, tinga lloc la corresponent entrega. Això implica que a partir d'aquest moment els titulars, és a dir, les entitats locals o, si és el cas, la Conselleria de Medi Ambient, assumeixen les responsabilitats de qualsevol índole respecte dels residus d'envasos i envasos usats.
  
11.2 En el cas dels residus d'envasos o envasos usats la gestió dels quals siga responsabilitat d'Ecoembalajes España, SA, tant si es tracta d'envasos lleugers o de paper o cartó, l'esmentada societat se'n fa titular en el moment que els retire, per si mateix o a través d'un tercer autoritzat, de les plantes de selecció i classificació o de recuperació de paper o cartó, o en el moment en què se li entreguen a les plantes de reciclatge, moments a partir dels quals aquesta societat assumeix qualsevol responsabilitat sobre qualsevol menyscabament o pèrdua que sofrisquen els residus d'envasos o envasos usats, així com dels danys que puguen derivar-se de les operacions de gestió d'aquests, incloent-hi els causats a tercers i al medi ambient.
  
11.3 En el cas que els responsables de la posada en el mercat de productes envasats en envasos industrials o comercials els posen en el mercat a través del SIG autoritzat a Ecoembes, aquest és el titular responsable de gestionar els corresponent residus d'envasos i envasos usats, d'acord amb el que estipula la Llei 11/1997, d'Envasos i Residus d'Envasos, i en el Reial Decret 782/1998, reglament d'execució i desplegament d'aquesta llei.
  
Dotze. Entrada en vigor i durada del conveni
  
El present conveni marc entra en vigor al moment de la firma i té una durada inicial coincident amb el període de vigència de l'autorització d'Ecoembalajes España, SA, com a sistema integrat de gestió, podent ser prorrogat, sempre que continue vigent l'esmentada autorització, per períodes coherents amb la durada d'aquesta. En cas que s'acorde la pròrroga del present conveni, aquesta es regirà pel que s'hi estipula i per les modificacions que, acceptades per ambdues parts, s'introduïsquen per a millorar el funcionament del sistema integrat de gestió. A aquest efecte, les parts es comprometen a prestar el seu consentiment a totes les modificacions que resulten convenients per a millorar el dit funcionament, sense que puga ser denegat aquest consentiment, llevat que estiga justificat per motius objectius.
  
Tretze. Causes de resolució i suspensió del conveni
  
No obstant el que es disposa en la clàusula anterior, el present conveni pot ser resolt i quedar sense efecte, amb anterioritat a la data de venciment prevista o, si és el cas, a la del venciment de les successives pròrrogues, en els següents supòsits:
  
a) Per decisió de la Conselleria de Medi Ambient, en cas d'incompliment de les obligacions assumides per Ecoembalajes España, SA, en virtut del present conveni.
  
b) Per decisió de la Conselleria de Medi Ambient, a instància d'Ecoembalajes España, SA, en cas d'incompliment de les obligacions assumides per aquella en virtut del present conveni.
  
c) Per mutu acord de les parts que intervenen en el conveni.
  
d) Per revocació de l'autorització concedida a Ecoembalajes España, SA, com a sistema integrat de gestió i, si és el cas, de les pròrrogues a aquesta.
  
e) Per qualsevol altra causa de resolució prevista en la normativa vigent.
  
Es produirà la suspensió de l'execució del present conveni i, si és el cas, de les successives pròrrogues, i cessarà en els seus efectes, en cas de suspensió de l'autorització a Ecoembalajes España, SA, com a sistema integrat de gestió durant tot el temps en què persistisca aquesta suspensió.
  
Qualsevol supòsit de resolució o suspensió dels previstos en aquesta clàusula, donarà lloc a la corresponent indemnització de danys i perjudicis a favor de la part que no haguera incomplit i a càrrec de la part l'acció o omissió de la qual haguera causat la resolució o suspensió.
  
Catorze. Comissió de seguiment
  
Es constitueix una comissió de seguiment composta per sis membres, amb veu i vot, dos designats per cada una de les parts firmants i dos representants dels municipis designats per a la Federació Valenciana de Municipis i Províncies, podent estar tots ells eventualment assistits per consellers tècnics, econòmics o jurídics. En el cas que la qüestió que haja de resoldre la comissió de seguiment afecte els municipis que formen part de la zona d'actuació d'una planta de selecció i classificació, hi poden assistir, amb veu però sense vot, dos representants més elegits per l'esmentada Federació entre tots els municipis integrants de la dita zona d'actuació.
  
Aquesta comissió funcionarà com a òrgan consultiu al qual les parts plantejaran totes les qüestions tècniques, interpretatives o pràctiques que se susciten en el curs del compliment del present conveni, amb la finalitat d'assolir solucions de consens als problemes que hi puguen sorgir. Aquesta comissió servirà igualment de canal de participació de les entitats locals per al plantejament de totes les qüestions que suscite l'aplicació del present conveni.
  
Quinze. Període de prova
  
Les parts acorden l'establiment d'un període de prova d'un any a comptar de la firma del present conveni, durant el qual la comissió de seguiment prevista en la clàusula anterior analitzarà el resultat de les actuacions realitzades i proposarà, si és el cas, les modificacions que estime oportunes, incloent-hi l'establiment de noves condicions tècniques i econòmiques que s'aplicaran a partir de l'acabament de l'esmentat període de prova. Aquestes modificacions s'hauran de recollir en un document subscrit per les parts que s'adjuntarà com a annex al present conveni i en formaran part integrant a partir de la data d'incorporació.
  
A l'efecte de possibilitar l'obtenció de les dades tècniques necessàries per a realitzar una recollida selectiva òptima, aconseguir un procés de separació adequat i viable econòmicament i proposar, si és el cas, la modificació dels termes del present conveni, en una primera fase, durant aquest període de prova d'un any, es durà a terme una experiència pilot quant la recollida, selecció i classificació d'envasos lleugers desenvolupada a la zona XI del Pla Integral de Residus de la Comunitat Valenciana, en els termes previstos en l'annex V del present conveni marc.
  
Això no serà obstacle per a la implantació a tot l'àmbit de la Comunitat Valenciana, dins d'aquest període de prova, del sistema integrat de gestió, en la mesura que siga possible en funció de la disponibilitat de les infraestructures de selecció i classificació necessàries.
  
Setze. Penalitzacions
  
Les parts acorden que, en el supòsit d'incompliment per part d'Ecoembalajes España, SA, de les obligacions derivades del present conveni i que no siga determinant de la revocació d'aquest, la Generalitat Valenciana pot exigir una penalització del 2% sobre les quantitats que, en concepte d'aportació, haja de pagar Ecoembalajes España, SA, durant el mes natural en què s'haja produït l'incompliment.
  
Això, sense perjudici del que es disposa en la clàusula 12 pel que fa a les causes de resolució i suspensió del present conveni, i de les conseqüències derivades d'aquestes.
  
Dèsset. Novació
  
En el supòsit que entre en vigor alguna norma jurídica que afecte l'execució del present conveni i els drets o obligacions que s'hi estableixen, aquest conveni quedarà tàcitament modificat sense necessitat d'un nou pacte entre les parts, havent d'interpretar-se i complir-se en endavant de manera que la norma en qüestió resulte correctament aplicada. No obstant això, en cas que la norma implique la necessitat de modificar alguna clàusula del conveni per a ajustar-l'hi, ambdues parts es comprometen a modificar els aspectes que requerisquen aquest ajust. En el cas que no siga possible assolir un acord sobre els termes en què haja de quedar modificat el conveni, se'n suspendrà l'eficàcia mentre s'arriba a l'acord.
  
Divuit. Naturalesa
  
El present conveni té naturalesa administrativa, i en la seua interpretació i desplegament regeix l'ordenament jurídic administratiu, amb expressa submissió de les parts a la jurisdicció contenciosa administrativa.
  
I en prova de conformitat amb tot això, ambdues parts subscriuen el present conveni per exemplar triplicat al lloc i data indicats a l'encapçalament.
  
El conseller de Medi Ambient,
  
FERNANDO MODREGO CABALLERO
  
Ecoembalajes España, SA,
  
MELCHOR ORDÓÑEZ SAINZ
  
ANNEX I
  
Protocol d'adhesió de les entitats locals
  
Per mitjà del present protocol, ... (l'entitat local) s'adhereix al conveni marc firmat, amb data ..., entre Ecoembalajes España, SA, i la Generalitat Valenciana, segons els que es disposa en l'article 9 de la Llei 11/1997, d'Envasos i Residus d'Envasos, assumint ...(l'entitat local) tots els compromisos i condicions que s'hi defineixen.
  
Abans de la firma del present protocol el ple municipal, en la reunió de data ... ha adoptat el corresponent acord pel qual s'accepten les condicions de l'esmentat conveni marc, el certificat del qual s'adjunta al present document.
  
1. Recollida selectiva monomaterial de residus d'envasos de paper o cartó.
  
Respecte a la retirada i reciclatge dels residus de paper o cartó procedents de la recollida selectiva monomaterial, l'entitat local opta per:
  
(Marqueu amb un x l'opció elegida)
  
1. L'entitat local firmant designarà el recuperador o reciclador al qual entregarà el material recollit, que ha de disposar de la conformitat d'Ecoembalajes España, SA. La designació ha de ser comunicada a la Conselleria de Medi Ambient.
  
En el cas que l'entitat local estiga entregant en l'actualitat el paper o cartó a un recuperador o reciclador i desitge que aquest continue prestant el servei, cal indicar a continuació el nom d'aquesta empresa.
  
2. Ecoembalajes España, SA, designarà, mitjançant procediment obert de selecció, el recuperador o reciclador al qual entregarà el material recollit, havent de demanar l'opinió de l'entitat local i havent de comunicar l'elecció a la Conselleria de Medi Ambient que, si és el cas, pot efectuar les observacions que considere oportunes.
  
2. Recollida selectiva multimaterial d'envasos lleugers.
  
En relació amb la recollida selectiva multimaterial d'envasos lleugers, l'entitat local opta per:
  
(Marqueu amb un x l'opció elegida)
  
1. Realitzar directament o a través dels seus operadors, la recollida selectiva d'envasos lleugers segons el model definit en el Pla Integral de Residus de la Comunitat Valenciana, i entregar-los a la planta de selecció o classificació que es designe. La Conselleria de Medi Ambient, per si mateix o a través d'Ecoembalajes España, SA, o de l'entitat titular de la planta de classificació, durà a terme un control periòdic de la qualitat del material recollit per l'entitat, a l'entrada de la planta de selecció, per a determinar la quantitat d'impropis, a fi d'aplicar les condicions de pagament previstes en l'annex III.
  
2. Delegar en una entitat gestora d'àmbit supramunicipal, la realització de la recollida selectiva d'envasos lleugers d'acord amb el model previst en el Pla Integral de Residus de la Comunitat Valenciana, i entregar-los a la planta de selecció o classificació que es designe. La Conselleria de Medi Ambient de la Generalitat Valenciana, per si mateix o a través d'Ecoembalajes España, SA, o de l'entitat titular de la planta de classificació, durà a terme un control periòdic de la qualitat del material recollit per l'entitat, a l'entrada de la planta de selecció, per a determinar la quantitat d'impropis, a fi d'aplicar les condicions de pagament previstes en l'annex III.
  
3. Recollida selectiva porta a porta d'envasos industrials o comercials de paper o cartó.
  
D'acord amb el que s'estableix en el conveni marc les entitats locals, a través del corresponent acord amb Ecoembalajes España, SA, poden fer-se càrrec voluntàriament de la gestió de residus d'envasos i envasos usats industrial o comercials la gestió dels quals siga responsabilitat d'Ecoembalajes España, SA (com a conseqüència de l'adhesió al SIG dels agents econòmics responsables de la seua posada en el mercat), mitjançant el sistema complementari de la recollida porta a porta. Els termes de col·laboració d'Ecoembalajes España, SA, en aquest cas es recullen en l'annex III.
  
Així mateix, les entitats locals poden assumir la gestió dels residus d'envasos i envasos usats industrial o comercials no adherits al SIG. Els costos de gestió corresponent han de ser coberts en aquest cas pels posseïdors finals dels esmentats residus, d'acord amb l'article 11 de la Llei 10/1998, de 21 d'abril, de Residus.
  
Em ambdós casos, la gestió s'ha de realitzar mitjançant el sistema complementari de recollida porta a porta i ha de tenir com a finalitat el compliment dels objectius de l'article 5 de la Llei 11/1997, de 24 d'abril, d'Envasos i Residus d'Envasos.
  
4. Coneixement del conveni marc.
  
L'entitat local coneix el contingut del conveni marc entre la Conselleria de Medi Ambient i Ecoembalajes España, SA, inclosos tots els seus annexos, i queda obligada pel seu contingut.
  
5. Vigència del protocol d'adhesió.
  
El present protocol d'adhesió entra en vigor al moment de la firma, i tindrà una durada inicial fins a la fi de la vigència del conveni marc, podent ser renovat, per acord entre les parts, en cas de pròrroga de l'esmentat conveni marc.
  
6. Resolució del protocol d'adhesió.
  
Són causes de resolució del present protocol d'adhesió les següents:
  
- Incompliment reiterat per part de l'entitat local de les obligacions recollides en el conveni marc i assumides mitjançant la firma del present protocol.
  
- Incompliment reiterat per part de la Conselleria de Medi Ambient de la Generalitat Valenciana de les obligacions davant l'entitat local recollides en el conveni marc.
  
I en prova de conformitat amb tot això, el Sr./la Sra. ..., alcalde/essa president/ta de l'Ajuntament d ... , facultat per acord del ple municipal de data ..., subscriu el present protocol d'adhesió, per triplicat.
  
..., ... d... de ...
  
Signatura: l'alcalde/essa president/ta de l'Ajuntament.
  
ANNEX II
  
Normes de recepció de residus d'envasos i expedició de materials recuperats. especificacions tècniques dels materials recuperats (ETMR)
  
Normes de recepció de residus d'envasos i expedició de materials recuperats
  
Pesatge i control dels residus d'envasos i envasos usats i retirada de materials.
  
- Pesatge i control dels residus d'envasos i envasos usats, recollits als contenidors blaus i grocs.
  
a) Els residus d'envasos i envasos usats procedents de la recollida selectiva han de ser pesats i inspeccionats a l'arribada a la corresponent planta de selecció o classificació d'envasos lleugers o bé a les plantes de recepció de residus d'envasos de paper o cartó. En el pesatge i inspecció visual dels residus pot estar present en representació d'Ecoembalajes España, SA, la persona o persones que aquesta última designe, entenent-se que, en cas de no designar cap persona a aquest efecte o si la persona o persones designades no estigueren presents en el moment del pesatge, Ecoembalajes España, SA, accepta tàcitament el pes de les corresponents partides de residus d'envasos i envasos usats entregades segons quede registrat de la manera indicada més avall pels responsables de la instal·lació de què es tracte i de l'entitat encarregada del transport.
  
b) L'entitat que gestione directament o indirecta cada planta de selecció, a través dels qui exercisquen tasques de direcció en aquestes instal·lacions, pot rebutjar els camions de recollida la càrrega dels quals a simple vista aparega mesclada en una proporció significativa amb residus orgànics o de diferent naturalesa que els residus d'envasos i envasos usats.
  
c) Examinats i pesats els residus d'envasos i envasos usats, s'ha de subscriure un full de control d'entrada. Aquest full de control ha de ser subscrit per totes les persones que intervenen en l'operació de pesatge i inspecció visual. En aquest moment es transfereix la titularitat del residu.
  
El pes dels residus que figure en els fulls de control serà pres com a base a l'efecte del càlcul de les aportacions econòmiques a efectuar per Ecoembalajes España, SA, segons el que s'estableix en l'annex III «Condicions econòmiques».
  
- Retirada de materials recuperats de les plantes de selecció o classificació d'envasos lleugers.
  
a) Els materials recuperats han de ser posats a disposició d'Ecoembalajes España, SA, a la planta de selecció o classificació que corresponga, i aquesta societat quedarà obligada a retirar a càrrec seu, per si mateix o per tercers, els materials en qüestió de les corresponents plantes de classificació, amb la periodicitat mínima suficient per a evitar la saturació dels depòsits o magatzems. L'entitat titular de la planta es compromet a posar a disposició, en exclusivitat, d'Ecoembalajes España, SA, la totalitat dels residus d'envasos.
  
b) La retirada dels materials únicament pot ser efectuada per persones que acrediten la seua autorització a aquest efecte, expedida per Ecoembalajes España, SA, podent tractar-se de diferents persones per cada un dels materials recuperats. Ecoembes ha d'exigir a aquestes persones que se sotmeten a les normes imposades per les plantes de selecció o classificació pel que fa als horaris, freqüència i procediment de retirada. En cas de conflicte sobre les normes o retard injustificat en la retirada de materials, la Conselleria de Medi Ambient actuarà d'àrbitre i la seua decisió obligarà ambdues parts. En el moment de la retirada de materials s'han de formalitzar els corresponents fulls de control per cada un dels materials, que seran firmats pels representants d'Ecoembes i de l'entitat titular, moment en què es produirà la transferència de titularitat.
  
c) Els materials recuperats, dels quals Ecoembes ha de garantir la retirada, per si mateix o per tercers, de les plantes de selecció o classificació utilitzant mitjans de transport adequats, han de satisfer les especificacions tècniques dels materials recuperats (ETMR), que s'adjunten en el present annex.
  
d) El control del compliment de les esmentades ETMR es realitzarà tal com es descriu a continuació:
  
- En primer lloc, s'ha de realitzar un control visual del material posat a disposició del recuperador o reciclador, en la mateixa planta de selecció o classificació. En aquest cas, si el recuperador, reciclador o persona en qui aquests deleguen, considera que la totalitat o part del lot posat a la seua disposició incompleix clarament les ETMR, poden negar-se a retirar el dit material fora d'especificacions. La decisió de rebutjar part o la totalitat del lot s'ha de justificar per escrit o ha de ser firmada per ambdues parts. Si no s'arriba a un acord en aquest moment entre la planta i el recuperador o reciclador, aquest pot retirar únicament la part del lot que considere conforme a especificacions, a falta, no obstant això, del control en la seua pròpia planta. En un termini màxim de cinc dies hàbils des de la decisió en planta de rebutjar part o la totalitat del lot, el recuperador o reciclador ha d'enviar a Ecoembes un informe en què s'ha d'especificar la data de rebuig del material, el material rebutjat, el nombre de bales rebutjades, pes total aproximat rebutjat, les tasques d'inspecció realitzades a la planta, així com les raons per les quals s'entén que el material no s'ajusta a les ETMR.
  
- En el supòsit que els lots de materials seleccionats ja hagen sigut retirats pel reciclador o recuperador i, després de la realització dels corresponents controls en la seua pròpia planta, aquest considere que la qualitat d'aquells no es correspon amb la qualitat consignada en les ETMR, cal formalitzar el formulari de disconformitat corresponent, i remetre'l a Ecoembes en un termini màxim de 10 dies hàbils des de la subscripció del corresponent full de control d'eixida. Aquesta decisió ha d'estar motivada i acompanyada d'un informe amb la relació de les operacions de control realitzades, on es detallen aquelles el resultat de les quals estiguera fora d'especificació.
  
En els dos supòsits considerats anteriorment, l'entitat titular de la planta de selecció o classificació, Ecoembes i el reciclador o recuperador designat, han de buscar conjuntament l'origen de la disconformitat i han de definir els mitjans adequats per a solucionar-la en el termini de 10 dies hàbils.
  
En cas de no arribar a un acord sobre la qualitat dels materials recuperats, la controvèrsia s'ha de sotmetre a l'arbitri d'un expert independent, designat de mutu acord per la Comunitat Valenciana i Ecoembes d'entre una llista prèviament consensuada. Aquest expert independent ha de ser notificat per escrit i ha d'acceptar expressament el seu nomenament, recorrent al següent de la llista en cas de no-acceptació o impossible notificació.
  
El procediment d'examen conjunt i ulterior dictamen arbitral únicament pot ser aplicable si almenys el 70% de les bales components del lot a què es referira la discrepància estiguera encara precintat a les instal·lacions del recuperador o reciclador, perdent aquest en cas contrari la possibilitat d'exercir qualsevol acció per a reclamar sobre els defectes dels materials rebuts. A l'efecte de determinar si el rebuig d'un lot està o no justificat en funció del compliment de les ETMR, cal prendre com a base material únicament la part del lot que encara no haja sigut desprecintada.
  
La controvèrsia s'ha de resoldre en un període màxim de 15 dies naturals. La decisió de l'expert ha de ser acatada per ambdues parts contractants i obligarà, de forma general, que tots els costos ocasionats pel conflicte de disconformitat, compresos el cost d'emmagatzematge, peritatge i anàlisi dels materials en qüestió siguen a càrrec del reciclador o recuperador, si es conclou que el material satisfà les ETMR, o de l'entitat titular de la planta, en cas contrari.
  
Si la decisió de rebuig es demostra injustificada, i així ho determina l'expert designat, el reciclador o recuperador ha de reprendre els lots rebutjats en les condicions contractuals establides en l'annex III, i:
  
- si el material objecte de la disconformitat es troba a la planta de selecció, ha de subscriure el corresponent full de control d'eixida a la retirada d'aquest material,
  
- si el material objecte de la disconformitat es troba a les instal·lacions del recuperador o reciclador, el formulari de disconformitat d'aquest material s'ha de validar com a document de material acceptat.
  
Si la decisió de rebuig es comprova fonamentada, i així ho estima l'expert, els lots rebutjats s'han de reenviar a la planta de selecció, on sofriran un nou procés de selecció i classificació, a costa de l'entitat titular de la planta.
  
En aquest cas, si el material objecte de la disconformitat es troba en les instal·lacions del recuperador o reciclador, la quantitat reflectida en el formulari de disconformitat s'ha de descomptar del material acceptat en el document de resum mensual corresponent al mes en curs en què es resolga la disconformitat.
  
- En cas d'incident particularment greu o de caràcter repetitiu, l'entitat titular de la planta de selecció o classificació i Ecoembes han de procedir conjuntament, davall la tutela de la Conselleria de Medi Ambient, a una verificació en profunditat del sistema de recollida selectiva i del sistema de selecció, així com dels sistemes de control desenvolupats pel reciclador o recuperador, per a la qual cosa es pot recórrer a l'assessorament d'especialistes independents.
  
Si els resultats d'aquesta verificació revela que el reciclador o recuperador no ha complit les seues obligacions, la Conselleria de Medi Ambient sol·licitarà a Ecoembes la designació d'un altre reciclador o recuperador.
  
Si, per contra, és la planta de selecció o classificació qui no ha satisfet les obligacions assumides a través del present conveni, l'assumpte serà traslladat a la comissió de seguiment, a fi d'establir les mesures oportunes.
  
En qualsevol cas, i amb independència del que s'ha dit més amunt, les plantes de selecció o classificació han d'adoptar en tot moment les mesures necessàries per a garantir que els envasos usats i residus d'envasos que hi entren permeten obtenir, després del procés de selecció i classificació, materials recuperats d'acord amb les ETMR, havent de rebutjar les partides que no tinguen la qualitat mínima.
  
Especificacions tècniques dels materials recuperats
  
Les ETMR poden ser modificades a sol·licitud d'alguna de les parts firmants del present conveni, i no poden utilitzar-se sense haver sigut acceptades per ambdues parts. Aquesta acceptació no pot denegar-se si la modificació està degudament justificada per exigències industrials, comercials o mediambientals.
  
Especificacions tècniques per a materials recuperats (ETMR) de residus d'envasos de plàstic
  
CONDICIONS D'ENTREGA
  
El material plàstica recollit ha d'estar separat en les següents fraccions:
  
- envasos de polietilé d'alta densitat (PEAD)
  
- film de polietilé de baixa densitat (PEBD)
  
- envasos de PVC
  
- envasos de PET
  
Les ampolles han d'estar compactades i degudament lligades i agrupades en bales, no emmagatzemades en palets
  
Les bales compactades han d'estar lligades amb fil d'acer o aram, fleix de fibra natural o sintètica o enfaixat en un film retràctil/estirable sempre que siga del mateix polímer que el contingut en la bala.
  
S'han de prendre les degudes precaucions per a evitar que se mullen o embruten les bales, durant les operacions de compactació i emmagatzematge.
  
Les bales han de suportar el transport, la descàrrega i l'emmagatzematge sense desfer-se, de manera que puguen apilar-se fins a 6 altures.
  
Cada bala ha d'estar identificada amb les següents dades:
  
- planta de classificació (segons codi)
  
- origen (contenidor groc, iglú...) (segons codi)
  
- data d'embalatge
  
- identificació del polímer
  
- lot
  
Especificacions tècniques per a materials recuperats (ETMR) de residus d'envasos de plàstic PEAD
  
Annex de recomanacions sobre les ETMR de residus d'envasos de plàstic PET
  
1. Ampolles «no aconsellables»
  
Es consideren no aconsellables les que continguen certs productes líquids alimentaris (llet, vinagre, begudes alcohòliques, etc.) que pogueren potencialment alterar i/o contaminar les bales de PET. Quan estudis tecnicocientífics garantisquen la innocuïtat dels envasos esmentats, les ampolles mencionades s'inclouran en les especificacions tècniques com a envasos permissibles.
  
2. Separació de les ampolles de PET en dos fraccions
  
Amb el propòsit d'incrementar el valor final de les bales de PET a les plantes de classificació (mantenint el cost de selecció), es recomana en ferm la separació de les ampolles de PET en dos fraccions:
  
- Ampolles transparents sense oli
  
- Ampolles acolorides i ampolles amb oli,
  
així com totes les que apareguen en les especificacions tècniques com «no admissibles» (detergents, desinfectants, etc.) i «no aconsellables» (altres líquids alimentaris: llet, vinagre, begudes alcohòliques, etc.).
  
3. Contenidor de recepció d'ampolles de PET sempre separat del PVC
  
A fi d'evitar al màxim la possible contaminació d'ampolles de PVC dins del contenidor de PET, es recomana intercalar el contenidor de polietilé (PE) a manera de tanca entre ambdós materials. La contaminació de PE tant en el cas del PET com en el del PVC és menys perjudicial per a la recuperació posterior d'ambdós materials.
  
4. Emmagatzematge de les bales
  
L'emmagatzematge del material s'ha de realitzar sempre en llocs nets, secs i coberts.
  
Cal evitar sempre l'exposició directa del material a la llum solar (els rajos ultraviolats degraden el plàstic PET).
  
Les bales han de ser depositades en palets o superfícies netes i eixutes per a evitar el contacte amb contaminants.
  
Durant el transport dins de la planta cal evitar que el material entre en contacte directe amb el sòl.
  
5. Punxador d'ampolles
  
Aquesta màquina que pot ser fabricada amb tecnologia pròpia i baix cost, és imprescindible per a poder premsar degudament les bales de PET. La seua funció és punxar les ampolles i evitar també el risc d'explosions (al magatzem i/o mitjà de transport). La seua utilització permet incrementar la densitat de les bales i reduir conseqüentment el cost de la seua manipulació.
  
ANNEX III
  
Condicions econòmiques
  
A. Envasos de paper o cartó
  
1. Compensació per la recollida selectiva monomaterial i transport d'envasos de paper o cartó recollits en contenidor específic.
  
Els envasos i residus d'envasos de paper o cartó es recolliran conjuntament amb la resta de residus d'aquest material en el contenidor blau.
  
Ecoembes finançarà la recollida i transport dels residus d'envasos de paper o cartó depositats en el dit contenidor fins a les instal·lacions dels recuperadors o recicladors.
  
L'import que s'estableix com a sobrecost de recollida de paper o cartó en contenidor específic, és de 7,8 PTA./kg recollit.
  
Aquest cost inclou la recollida del material dels contenidors per a paper i cartó, el transport i entrega a un recuperador o reciclador i l'amortització i finançament dels equips usats en els diferents processos (inclosos contenidors i vehicles).
  
Ecoembes accepta que el contingut d'envasos i embalatges de paper o cartó adherits al sistema integrat de gestió presents en el contenidor, pel qual ha de pagar el sobrecost unitari, és el 40% del total del material que s'hi recull.
  
En aquest cas, Ecoembes renuncia expressament a rebre el valor dels residus d'envasos de paper o cartó entregats als recuperadors o recicladors.
  
2. Compensació per la recollida porta a porta d'envasos i embalatges de cartó d'origen comercial.
  
Aquest modalitat de recollida es desenvoluparà a zones amb una densitat i una activitat comercial elevades, on puguen recollir-se efectivament quantitats apreciables de cartó. Aquestes zones es definiran de comú acord entre Ecoembes i l'entitat local firmant del protocol d'adhesió, amb la conformitat de la Conselleria de Medi Ambient, havent d'aportar l'entitat local tots els recursos raonables per a garantir l'èxit de la recollida.
  
Atés que una part important dels residus d'envasos comercials recollits no estaran adherits a Ecoembes i, per tant, no hauran contribuït al seu finançament, s'estableix un límit a la quantitat del material recollit que pagarà Ecoembes. Durant el període acordat, s'estableix una quantitat d'un quilogram per habitant de l'entitat local i any, o la part proporcional si l'any no es considera complet. En el cas que l'entitat local implante un sistema de recollida multimaterial d'envasos lleugers en contenidor tipus iglú o de tapa tancada, i atés que amb aquests sistemes la fracció d'envasos de cartó es redueix respecte d'un sistema de recollida amb contenidor de tapa oberta, el límit anterior es modificarà passant a ser de dos quilograms per habitant i any, o la part proporcional si l'any no es considera complet, per cada habitant de l'entitat local efectivament incorporat a aquests sistemes de recollida d'envasos lleugers.
  
Es considera habitant efectivament incorporat quan la ràtio de contenització de la població considerada correspon amb l'establida en el Pla Integral de Residus de la Comunitat Valenciana o, si és el cas, l'acordada expressament entre les parts.
  
Com a criteri de càlcul dels costos addicionals d'aquesta modalitat, es considera el pes del cartó entregat en un centre de classificació o en un centre de reciclatge de paper.
  
El valor relatiu al cost addicional inclou els costos de recollida i transport, l'amortització i càrrega financera de la inversió en els equips utilitzats i la resta de costos de gestió.
  
L'import que s'estableix com a sobrecost de recollida porta a porta de cartó d'origen comercial per al període establit, és de 14 PTA./kg recollit.
  
Com en el cas de la recollida en contenidor específic, Ecoembes renuncia expressament a percebre el valor del material.
  
3. Contribució per a millorar la dotació de contenidors de recollida de paper o cartó.
  
Els resultats de la recollida selectiva monomaterial de paper o cartó depenen, en gran mesura, del nombre de contenidors instal·lats a l'àmbit d'una entitat local.
  
Amb la finalitat de millorar la dotació actual de contenidors, Ecoembes cedirà en propietat al llarg de l'any 2000 contenidors per a la recollida de paper o cartó per un import net màxim de 43.031.700 de pessetes.
  
El model de contenidor serà elegit per Ecoembes atenent criteris tècnics, estètics i funcionals, i serà facilitat a tots els fabricants d'envasos que el sol·liciten, a fi de fomentar la lliure competència.
  
El repartiment dels contenidors de paper o cartó a les entitats locals, s'acordarà en la comissió de seguiment del conveni, d'acord amb els criteris següents:
  
- Es començarà pels municipis de major grandària, fins a assolir les ràtios de contenització adequades.
  
- Dins dels municipis de major grandària, es donarà prioritat als municipis que tinguen prevista la posada en marxa de la recollida selectiva d'envasos lleugers en breu termini.
  
B. Recollida selectiva multimaterial i selecció d'envasos lleugers
  
1. Recollida selectiva i transport d'envasos lleugers.
  
Per al càlcul de l'aportació per aquest concepte es considera el pes total dels residus d'envasos lleugers recollits en els contenidors tipus iglú (o contenidor amb tapa tancada i obertures per a la introducció dels envasos).
  
Aquest cost inclou la recollida d'envasos, el transport a la planta de selecció i l'amortització i finançament dels equips usats en els diferents processos (inclosos els contenidors i vehicles).
  
L'import que s'estableix és el següent:
  
Sobrecost de recollida = 34,3 PTA./kg recollit
  
El contingut d'impropis en el material recollit als contenidors, no pot superar el 25%. Es consideren impropis aquells residus que no es corresponguen amb envasos metàl·lics, envasos de plàstic i cartó per a begudes.
  
Trimestralment i durant els sis primers mesos des de la posada en marxa de la recollida d'envasos lleugers, Ecoembes realitzarà a càrrec seu un mostratge i caracterització del material recollit als contenidors a l'entrada de la planta de selecció. En el cas que se supere el percentatge d'impropis assenyalat, la comissió de seguiment durà a terme una anàlisi de la situació i s'acordaran les mesures i actuacions necessàries per a corregir-la.
  
Les entitats locals corresponents hauran d'implantar les mesures correctores que s'hagen acordat. A partir del sisé mes, i en el cas que no s'implanten aquestes mesures, Ecoembes no realitzarà el pagament del sobrecost de la recollida selectiva del material que supere el percentatge d'impropis establit, i s'hi aplicarà la següent fórmula de correcció, que només s'aplicarà quan el percentatge d'impropis supere el límit del 25%:
  
2. Compensació per temps de transport superior a una hora efectiva.
  
Per a aquelles entitats locals adherides que es troben a més d'una hora de transport fins a la planta de selecció o classificació, o que es gestionen a través d'una estació de transferència, a l'import anterior cal sumar-hi el següent suplement de temps:
  
Suplement de transports (PTA./kg recollit) = 2,5 PTA./kg
  
La comissió de seguiment determinarà, després de l'audiència de les entitats locals afectades, els supòsits en què serà aplicable aquest suplement per transport, prenent en consideració les circumstàncies concretes de cada cas, en particular, l'estat de les vies de comunicació que uneixen les diferents entitats locals amb les plantes de selecció o classificació designades per la Conselleria de Medi Ambient.
  
3. Selecció d'envasos lleugers.
  
L'aplicació dels costos es realitzarà sobre el pes dels residus d'envasos procedents de la recollida selectiva multimaterial, seleccionats a les plantes i entregats a un reciclador/recuperador.
  
El sobrecost de selecció inclou l'amortització i cost financer de la inversió en la infraestructura necessària per a fer possible la selecció, les despeses d'explotació i emmagatzematge i els costos de gestió.
  
L'import que s'estableix està determinat per la següent fórmula:
  
Sobrecost de selecció = 40 + 0,575 (30 -% rebuig acumulat) PTA./kg
  
Pel que fa als envasos de paper o cartó, al tractar-se d'un material no sol·licitat en el contenidor d'envasos lleugers, s'estableix una quantitat màxima admesa per Ecoembes del 2% del material d'entrada a la planta. No es pagarà la selecció del paper o cartó que excedisca aquest límit.
  
La col·locació del paper o cartó s'ha de fer d'idèntica forma a la de la resta dels envasos lleugers, tenint en compte, no obstant, que els ingressos per la venda del paper o cartó per al qual Ecoembes no assumisca el cost de selecció, són per a la entitat titular de la planta de selecció.
  
El rebuig màxim admissible a l'eixida de la planta de selecció, és el 35% durant el primer any de posada en marxa de la planta de selecció o classificació i el 30% a partir del segon any.
  
Si es produeix una desviació apreciable del percentatge de rebuig a les plantes de selecció, la comissió de seguiment ha d'analitzar la situació a fi d'establir-ne les causes i proposar accions per a corregir-la. En el cas que es determine que les causes es deuen a la planta de selecció, la comissió de seguiment acordarà les mesures a prendre per a solucionar el problema. En el cas que la planta de selecció no pose en marxa les mesures acordades per la comissió de seguiment en un termini màxim de tres mesos, aquesta establirà un sistema de penalització en el pagament del sobrecost de selecció.
  
El percentatge de rebuig que es considera a l'eixida de la planta de selecció per a aplicar-lo en la fórmula de sobrecost unitari per selecció d'envasos lleugers, és el rebuig mitjà dels últims mesos.
  
Per al càlcul d'aquest rebuig es prenen en consideració els residus d'envasos lleugers seleccionats i entregats a un reciclador/recuperador, la variació mensual de l'estoc acumulat a la planta, i els quilograms recollits selectivament d'entrada a la planta de selecció, per a cada un dels sis mesos inclosos en el càlcul.
  
El percentatge de rebuig mitjà es calcula a partir de la següent fórmula:
  
A la quantitat d'envasos lleugers entregats s'ha de sumar la quantitat d'envasos de paper o cartó que hagen sigut seleccionats i entregats a un recuperador/reciclador.
  
En qualsevol cas, i com a mínim amb freqüència anual, s'ha de verificar la coherència del rebuig mitjà aplicat, respecte del material d'entrada i seleccionat en planta.
  
C. Materials recuperats a les plantes de compostatge
  
Les compensacions que Ecoembes pagarà per la selecció dels residus d'envasos a partir de la recollida en massa a les plantes de compostatge, s'aplicaran sobre el pes dels residus d'envasos recuperats i entregats a un recuperador/reciclador.
  
Per a rebre aquesta compensació, l'entitat titular de la planta ha de justificar documentalment l'entrega i acceptació d'aquest material per un recuperador/reciclador.
  
Les compensacions que Ecoembes aportarà a l'entitat titular de la planta per a cada material són les següents:
  
Material Compensació
  
 (PTA./kg recuperat)
  
Envasos de PEAD 8,0
  
Envasos de PET 15,0
  
Cartó per a begudes 15,0
  
Envasos d'acer 1,0
  
Envasos d'alumini 2,0
  
Envasos de paper o cartó 1,0
  
Ecoembes renuncia a percebre el valor material recuperat, entregat per l'entitat a un reciclador/recuperador, obtingut a partir de la recollida en massa.
  
Per a l'aplicació d'aquest concepte no es tindran en compte en cap cas les ETMR. Així mateix, Ecoembes no tindrà cap responsabilitat en la venda d'aquests materials.
  
L'entitat titular de la planta, amb la col·laboració d'Ecoembes, ha d'estudiar possible adaptacions i modificacions en la planta de tractament, a fi de millorar els resultats d'aquesta via de recuperació, tant en quantitat com en qualitat del material recuperat. Si és el cas, les aportacions econòmiques d'Ecoembes definides en aquest apartat, s'han de destinar a la realització de les inversions necessàries així com a promoure mesures operatives que incrementen la taxa de recuperació d'envasos per part de l'empresa explotadora de la planta.
  
D. Col·laboració en la realització de campanyes de comunicació
  
La Generalitat Valenciana promourà, conjuntament amb Ecoembes, i realitzarà campanyes encaminades a l'educació ambiental i la conscienciació ciutadana amb la finalitat d'augmentar l'efectivitat de la recollida selectiva i el reciclatge.
  
Així mateix, les entitats locals realitzaran campanyes d'informació i sensibilització ambiental al seu àmbit territorial que s'emmarquen en les directrius que indique la Conselleria de Medi Ambient, amb la finalitat d'aconseguir l'activa o correcta participació ciutadana en la recollida selectiva de residus d'envasos i envasos usats.
  
La col·laboració d'Ecoembes es regeix pels següents criteris d'actuació:
  
- Ecoembes posa a disposició de la Conselleria una guia de comunicació amb el disseny d'una campanya de comunicació i informació dirigida als ciutadans, la qual inclou espots de televisió i falques de ràdio, així com els originals d'un complet catàleg d'elements gràfics suficients per a una correcta planificació en mitjans, entre els quals destaquen fullets informatius, pàgines de premsa, publicitat exterior en tanques, marquesines, cabines telefòniques, autobusos, pòsters, etc., tot això amb possibles adaptacions a cada fase de comunicació. Qualsevol canvi que la Conselleria desitge realitzar sobre aquesta campanya, ha de ser consensuat prèviament amb Ecoembes.
  
- Per a la posada en marxa d'aquesta campanya, Ecoembes aportarà una quantitat calculada en funció de la població de dret efectivament incorporada a la recollida selectiva d'envasos lleugers, aplicant-hi els següents imports:
  
- Primer any d'incorporació: 100 PTA./habitant/any.
  
- Segon any d'incorporació: 50 PTA./habitant/any.
  
- Tercer any d'incorporació: 30 PTA./habitant/any.
  
- Les factures o certificats, si és el cas, que s'emeten a Ecoembes, per qualsevol concepte relacionat amb el que s'ha dit anteriorment, han d'anar acompanyades de còpia de les factures emeses per les agències ja siga de publicitat, comunicació, màrqueting o similar, centrals de mitjans i/o suports que hagen intervingut en la campanya, o pels justificants de suport que siguen sol·licitats per Ecoembes.
  
- En cas que la Conselleria de Medi Ambient decidisca no utilitzar els dissenys de campanya que proporciona Ecoembes, els costos que es deriven pel dissenys d'un nova campanya no poden ser sufragats amb els fons aportats per aquesta, mantenint aquests fons exclusivament per a la posada en marxa de la campanya.
  
Els mateixos criteris regiran quan les campanyes d'informació i sensibilització siguen realitzats per les entitats locals al seu àmbit territorial i s'emmarquen en les directrius que indique la Conselleria de Medi Ambient, havent d'emetre en aquest cas les corresponents factures o certificats l'entitat local, acompanyades de la documentació anteriorment esmentada.
  
E. Suport als punts nets o ecoparcs
  
A pesar que aquestes instal·lacions no tenen com a finalitat prioritària la recollida de residus d'envasos, Ecoembes col·laborarà inicialment en la seua posada en marxa, i efectuarà el pagament de la recollida i selecció dels residus d'envasos que s'hi recullen. En qualsevol cas l'ajuda d'Ecoembes només tindrà lloc si està implantada, al municipi considerat, la recollida selectiva d'envasos lleugers i la recollida monomaterial de paper cartó.
  
El suport als punts nets té dos conceptes diferents:
  
1. Pagament per la recollida selectiva i selecció:
  
Als envasos lleugers procedents dels punts nets se'ls aplicaran les mateixes compensacions que les previstes per a la recollida selectiva multimaterial d'envasos lleugers, i la selecció d'envasos.
  
Els envasos de paper o cartó procedents dels punts nets rebran la mateixa compensació que l'aplicada en la recollida monomaterial de paper o cartó mitjançant contenidor específic.
  
2. Ajuda inicial a l'explotació dels punts nets:
  
És pagarà una quantitat inicial a preu fet, de 500.000 pessetes per cada punt net, i una quantitat anual a preu fet, durant els dos primers anys, de 500.000 pessetes per cada punt net. En qualsevol cas, aquestes ajudes no poden superar l'any 2001.
  
S'estableix un límit a la quantitat de punts nets que poden ser objecte d'aquests suports, segons els criteri següent:
  
- Municipis de més de 200.000 habitants: 1 per cada 200.000 hab. o fracció.
  
- Municipis entre 100.000 i 200.000 habitants: 2 per municipi.
  
- Municipis entre 20.000 i 100.000 habitants: 1 per municipi.
  
F. Col·laboració en la posada en marxa de la recollida selectiva i selecció d'envasos lleugers
  
A fi de col·laborar amb les entitats en la posada en marxa del seu programa de recollida selectiva d'envasos lleugers, Ecoembes realitzarà una aportació econòmica, en funció dels nous habitants efectivament incorporats a la recollida selectiva d'envasos lleugers durant l'any 2000 i fins a juny de l'any 2001.
  
La quantia mínima unitària que aportarà Ecoembes per cada nou habitant incorporat és:
  
- Primer semestre d'incorporació: 25 PTA./habitant
  
- Segon semestre d'incorporació: 25 PTA./habitant
  
- Tercer semestre d'incorporació: 25 PTA./habitant
  
Semestralment es comprovaran les variacions en la població incorporada d'acord amb les dades del programa de recollida selectiva. La base sobre la qual es calcularà l'aportació econòmica és l'increment de la població incorporada en un semestre determinat.
  
La destinació d'aquesta aportació es decidirà de comú acord entre l'entitat i Ecoembes en la comissió de seguiment, en funció de les necessitats que qualsevol de les parts detecte, a fi de millorar i optimar les operacions de recollida selectiva i selecció d'envasos lleugers.
  
L'entitat ha de presentar les corresponents factures al llarg dels tres mesos següents als semestres de referència, segons els criteri de pagament establit; transcorregut aquest termini de tres mesos, l'entitat perdrà el dret a rebre l'aportació econòmica corresponent al semestre en qüestió. Les factures han de dur adjunta la documentació justificativa que acorde la comissió de seguiment.
  
G. Actuacions de promoció i R+D
  
Ecoembes pot contribuir al desenvolupament d'actuacions de R+D per al desenvolupament del reciclatge i qualsevol altra forma de valorització a la comunitat autònoma. Els termes de la col·laboració en el desenvolupament d'aquestes actuacions es concretaran en els acords que a l'efecte s'adopten entre la Generalitat Valenciana i Ecoembes. La comissió de seguiment del present conveni ha de romandre informada dels termes de la col·laboració acordada.
  
H. Condicions generals
  
1. Vigència de les presents condicions econòmiques.
  
Les condicions econòmiques incloses en aquest annex tenen vigència, d'acord amb el que s'estableix en la clàusula 15 del present conveni marc, durant el període de prova d'un any a partir de la firma del conveni. Transcorregut aquest període, les condicions econòmiques poden ser objecte de revisió a proposta de la comissió de seguiment del conveni; en cas contrari, s'han d'entendre prorrogades automàticament per al següent període anual, degudament actualitzats els imports, d'acord amb la fórmula polinòmica de revisió de preus que resulte més adequada.
  
2. Pagament per part d'Ecoembes.
  
Ecoembes ha de realitzar el pagament de les quantitats estipulades en el termini màxim de 30 dies naturals des de la recepció de la corresponent factura o, si és el cas, certificat, en els termes establits en la clàusula 8 del conveni marc.
  
ANNEX IV
  
Fluxos d'informació
  
1. Recollida i selecció d'envasos lleugers.
  
Les entitats locals adherides han de remetre a Ecoembalajes España, SA, el document denominat resum mensual d'entrades de material a les plantes de selecció, confeccionat a partir dels corresponents fulls de control d'entrades.
  
Les entitats titulars de les plantes de selecció i classificació d'envasos lleugers han de remetre a Ecoembalajes España, SA, la següent documentació:
  
- Document denominat resum mensual d'eixides de material de les plantes de selecció, confeccionat a partir dels corresponents fulls de control d'eixides.
  
- Document relatiu al material seleccionat mensualment (durant el mes de referència) i quantitat acumulada a la planta de selecció (existent al final del mes de referència, independentment del mes en què s'haja seleccionat).
  
- Llista mensual d'entrades, individualment per a cada material, amb la indicació del pes, procedència, número de referència, data, etc.
  
- Llista mensual d'eixides de rebuig de la planta de selecció, amb indicació del pes, destinació, número de referència, data, etc.
  
En el supòsit que els envasos lleugers hagen sigut objecte d'emmagatzematge temporal intermedi o pas per estació de transferència, les entitats titular d'aquestes instal·lacions han de remetre a Ecoembalajes España, SA, i a la corresponent planta de selecció una llista mensual d'entrades individuals per cada material, amb la indicació del pes, procedència, número de referència, data, etc.
  
2. Recollida monomaterial de paper o cartó.
  
Les entitats locals han de remetre a Ecoembalajes España, SA, el document denominat resum mensual d'entregues a recuperador o reciclador de paper o cartó procedent de la recollida selectiva monomaterial, confeccionat a partir dels corresponents fulls de control d'entrades.
  
3. Entregues directes de materials.
  
En cas d'entregues directes per les entitats locals a un recuperador, reciclador o valoritzador de materials, cal seguir el mateix procediment de l'apartat anterior.
  
4. Recuperació d'envasos en plantes de compostatge.
  
Les entitats titulars de les esmentades plantes de recuperació i compostatge han de remetre a Ecoembalajes España, SA, una llista mensual d'eixides de material amb destinació a recuperador o reciclador, individualment per a cada material, amb indicació del pes, destinació, número de referència, data, etc.
  
5. Ajuda informàtica.
  
Ecoembalajes España, SA, proporcionarà de forma gratuïta a les entitats locals i titulars de les plantes una aplicació informàtica, a fi de facilitar les tasques de recopilació i enviament descrites en aquest mateix annex.
  
ANNEX V
  
Termes de l'experiència pilot a realitzar a la zona XI del Pla Integral de Residus de la Comunitat Valenciana a la planta de selecció i classificació d'envasos lleugers d'Alzira.
  
1. Planta de selecció i classificació d'Alzira.
  
Pel Decret 208/1999, de 9 de novembre, del Govern Valencià, s'accepta la cessió gratuïta, efectuada a la Generalitat Valenciana per l'Ajuntament d'Alzira, del dret real de superfície a constituir, pel termini de 25 anys, sobre la parcel·la propietat seua, de 5.235 metres quadrats de superfície, situada a la partida de Sant Bernat d'Alzira.
  
La cessió gratuïta realitzada per l'Ajuntament d'Alzira s'efectua amb la condició de construir una planta de classificació d'envasos lleugers i que la Generalitat Valenciana preste el corresponent servei.
  
La planta està dissenyada per a poder tractar 7.000 t/any en un sol torn de cinc dies a la setmana, podent ser ampliada la seua capacitat en utilitzar dos o tres torns de treball.
  
2. Àmbit territorial de l'experiència pilot.
  
L'experiència pilot es desenvoluparà a l'àmbit territorial que comprén la zona XI del Pla Integral de Residus, i abraçarà un total de 71 municipis, que formen part de les comarques de la Ribera Alta, la Ribera Baixa, la Canal de Navarrés i la Costera.
  
La planta donarà servei inicialment a la població d'aquests municipis, ascendint a un total de 341.748 habitants amb una producció d'envasos lleugers que se situa al voltant de 6.900 t/any.
  
Els municipis inclosos en l'esmentada zona XI són els següents:
  
Albalat de la Ribera L'Ènova
  
Alberic La Granja de la Costera
  
Alcàntera de Xúquer Llanera de Ranes
  
L'Alcúdia Llaurí
  
L'Alcúdia de Crespins Llombai
  
Alfarp Llosa de Ranes
  
Algemesí Llocnou d'En Fenollet
  
Alginet Manuel
  
Almussafes Massalavés
  
Alzira Moixent
  
Anna Monserrat
  
Antella Montesa
  
Barxeta Montroy
  
Beneixida Navarrés
  
Benifaió Novetlè
  
Benimodo La Pobla Llarga
  
Benimuslem Polinyà de Xúquer
  
Bicorp Quesa
  
Bolbaite Rafelguaraf
  
Canals Real de Montroi
  
Carcaixent Riola
  
Càrcer Rotglá y Corberá
  
Carlet San Juan de Énova
  
Catadau Sellent
  
Cerdà Senyera
  
Chella Sollana
  
Corbera Sueca
  
Cotes Sumacàrcer
  
Cullera Torrella
  
Enguera Tous
  
Estubeny Turís
  
Favara Vallada
  
Fortaleny Vallés
  
Gavarda Villanueva de Castellón
  
Genovés Xàtiva
  
Guadassuar
  
3. Distribució de contenidors als municipis.
  
Per a posar en marxa l'experiència pilot es requereix la disponibilitat de materials d'envasos per a la selecció i classificació a la planta d'Alzira, per a la qual cosa es fa necessari distribuir contenidors específics per a la recollida d'envasos lleugers als municipis que s'inclouen en l'àmbit territorial de la zona XI del Pla Integral de Residus de la Comunitat Valenciana.
  
La Conselleria de Medi Ambient dotarà aquesta municipis dels contenidors d'envasos lleugers necessaris mitjançant petició subscrita per l'alcalde president de cada ajuntament, ratificada per un acord adoptat pel ple o, si és el cas, per la comissió de govern, quan acredite tenir aquesta facultat delegada. En aquest acord cal igualment aprovar la implantació de la recollida selectiva d'envasos lleugers al terme municipal corresponent.
  
Així mateix, l'entitat local s'ha d'adherir al conveni marc subscrit entre la Generalitat Valenciana, a través de la Conselleria de Medi Ambient i el sistema integrat de gestió autoritzat a Ecoembalajes España, SA, mitjançant la firma del corresponent protocol d'adhesió, en els termes establit en l'esmentat conveni.
  
L'assignació màxima que correspondrà a cada petició garantirà que la dotació total del municipi no supere una densitat mitjana aproximada d'un contenidor específic per cada 600 habitants, d'acord amb les directrius establides en el Pla Integral de Residus.